b'\n_START_ARTICLE_\nAker Solutions\n_START_SECTION_\nHistoria\n_START_PARAGRAPH_\nKv\xc3\xa6rner Brug perustettiin Oslossa 1853. Se aloitti yhteisty\xc3\xb6n Myrens Verkstedin kanssa 1922, jolloin yritykset jakoivat vesivoima- ja sellukoneiden valmistuksen kesken\xc3\xa4\xc3\xa4n. Kv\xc3\xa6rner Brug keskittyi vesivoimaan, Myrens Verksted liittyi yhteisty\xc3\xb6h\xc3\xb6n norjalais-ruotsalais-suomalaista Kamyr yhteisty\xc3\xb6yrityst\xc3\xa4, joka oli sellun- ja paperinvalmistuslaitteiden valmistuksen edelt\xc3\xa4j\xc3\xa4 Aker Kv\xc3\xa6rneriss\xc3\xa4._NEWLINE_Vuonna 1943 Kv\xc3\xa6rner ja Myren hankkivat yhdess\xc3\xa4 Thunes Mekaniske Verkstedin osakekannan. Vuonna 1960 Kjell Langballe, Kv\xc3\xa6rner Brugin johtaja, tuli kaikkien yritysten johtajaksi ja yhteinen holding-yhti\xc3\xb6 Kv\xc3\xa6rner Industries a.s. perustettiin joulukuussa 1967. T\xc3\xa4ll\xc3\xb6in konserni koostui 10 norjalaisesta yrityksest\xc3\xa4 ja siin\xc3\xa4 oli 3\xc2\xa0200 ty\xc3\xb6ntekij\xc3\xa4\xc3\xa4, 385\xc2\xa0miljoonan kruunun liikevaihdolla. Kv\xc3\xa6rner on ollut listattuna Oslon p\xc3\xb6rssiss\xc3\xa4 vuodesta 1967._NEWLINE_Yrityksen ensimm\xc3\xa4inen telakka oli Mossissa, josta ensimm\xc3\xa4inen Kv\xc3\xa6rner kaasutankkeri valmistui 1965. Nestem\xc3\xa4ist\xc3\xa4 maakaasua kuljettavia tankkereita valmistettiin Mossissa ja Stavangerissa 1973\xe2\x80\x931977. Sittemmin yritys hankki Govanin telakan Glasgowsta, Skotlannista 1988, norjalaisen Klevenin 1990, suomalaisen Masa-Yardsin 1991 ja saksalaisen Warnow Werftin 1992. Vuoteen 1996 menness\xc3\xa4 yritys oli my\xc3\xb6s merkitt\xc3\xa4v\xc3\xa4 kaasutankkereiden ja kylm\xc3\xa4kuljetuslaivojen omistaja._NEWLINE_Kv\xc3\xa6rner Engineering aloitti toimintansa 1960-luvun lopulla ja siit\xc3\xa4 tuli merkitt\xc3\xa4v\xc3\xa4 \xc3\xb6ljynporauslauttojen ja -teknologian tuottaja, toimipistein\xc3\xa4\xc3\xa4n muun muassa Egersund ja Stavanger. Sellun- ja paperinvalmistuslaitteiden valmistus jatkui Kamyr-yhti\xc3\xb6iss\xc3\xa4 vuoteen 1990, jolloin se jaettiin Kv\xc3\xa6rnerin ja A. Ahlstr\xc3\xb6m Osakeyhti\xc3\xb6n kesken, jolloin Kv\xc3\xa6rner Pulp & Paper tuli omaksi liiketoiminta-alueekseen. T\xc3\xa4st\xc3\xa4 toimialasta tuli my\xc3\xb6hemmin osa Kv\xc3\xa6rner Pulping & Power -divisioonaa, jonka suomalainen Metso Oyj osti Aker Kvaernerilt\xc3\xa4 vuonna 2006. It\xc3\xa4valtalainen Andritz AG puolestaan hankki omistukseensa A. Ahlstr\xc3\xb6m Osakeyhti\xc3\xb6n sellunvalmistuslaiteliiketoiminnan._NEWLINE_Vuonna 1996 yhti\xc3\xb6 hankki englantilaisen Trafalgar Housen ja vahvisti asemiaan kansainv\xc3\xa4lisen\xc3\xa4 insin\xc3\xb6\xc3\xb6ritoimijana. Yhti\xc3\xb6n kansainv\xc3\xa4linen p\xc3\xa4\xc3\xa4konttori muutti Lontooseen samana kev\xc3\xa4\xc3\xa4n\xc3\xa4. Lukuisten hankintojen seurauksena yhti\xc3\xb6n rakenne pirstoutui ja synergiaetuja oli v\xc3\xa4h\xc3\xa4n. 1999 konserni alkoi myyd\xc3\xa4 monia yhti\xc3\xb6it\xc3\xa4\xc3\xa4n, mutta siit\xc3\xa4 huolimatta yritys ajautui likviditeettikriisiin elokuussa 2001. Hein\xc3\xa4kuussa 2000 norjalainen Aker Maritime ASA oli ostanut 26\xc2\xa0% Kv\xc3\xa6rner ASA:n osakkeista. Marraskuussa 2001 yritykset tekiv\xc3\xa4t kesken\xc3\xa4\xc3\xa4n mittavia talousj\xc3\xa4rjestelyj\xc3\xa4, joiden tuloksena oli j\xc3\xa4lleen taloudellisesti vahva Kv\xc3\xa6rner, joka keskittyi nelj\xc3\xa4\xc3\xa4n liiketoiminta-alueeseen. Konserni omaksui Aker Kv\xc3\xa6rner -nimen syksyll\xc3\xa4 2002. Se listautui Oslon p\xc3\xb6rssiin 2. huhtikuuta 2004. Vuonna 2008 konsernin rakenne keskittyi nelj\xc3\xa4\xc3\xa4n liiketoiminta-alueeseen: Energy Development & Services, Subsea, Products & Technologies ja Process & Construction._NEWLINE_Yhti\xc3\xb6 vaihtoi nimens\xc3\xa4 Aker Solutionsiksi 8. huhtikuuta 2008.'